RĪGAS VĒSTURISKĀ CENTRA SAGLABĀŠANAS UN ATTĪSTĪBAS PADOME

2021. gada 11. augustā

Nacionālā kultūras mantojuma pārvalde (NKMP) Rīgā, Pils ielā 22 (sēde notiek attālināti).

**378. sēdes**

**PROTOKOLS**

|  |  |
| --- | --- |
| Sēdē piedalās: | **Padomes locekļi**: A.Kronbergs, J.Asaris, J.Dambis, V.Brūzis, A.Lapiņš, I.Purmale, B.Moļņika, A.Ancāne;M.Levina, K.L.Rožlapa – NKMP;G.Princis, U.Bratuškins; |
|  | **Projektu pārstāvji**:I.MaurāneI.Krūzkopa-KaleineD.Pavlovs |

Sēdi vada: A.Kronbergs

Sēdi protokolē: A.Rupenheite

Sēdi atklāj: 14.00

|  |
| --- |
| **1.****Padomes 378. sēdes darba kārtība (pielikums nr. 1)** |

Padome apstiprina 378.sēdes darba kārtību.

|  |
| --- |
| **2.****Padomes 378. sēde** |

Padomes 379. sēdi sasaukt 2021. gada 8. septembrī plkst. 14:00.

**3.**

**Dzīvojamās ēkas(lit.002) Vaļņu ielā 5, Rīgā pārbūves projekts;**

**Iesniedzējs: Arhitekte Ināra Maurāne.**

M.Levina informē par projektu. Ēka novērtēta kā kultūrvēsturiski vērtīga – apjoms, fasāde, kompozīcija, vārti. NKMP izskatījusi priekšlikumu un galvenais jautājums ir par jumta konfigurāciju un pārbūvi. Tika lūgts iesniegt kvartāla jumta ainavu analīzi ar jumta pārbūves vizualizācijām. Kopumā NKMP atbalsta jumta pārveidojumu, tomēr konkrētie risinājumi nav vēl iesniegti, kā arī pārveidošanas risinājums ir pretrunā ar ēkas novērtējumu.

I.Maurāne informē par iesniegumu.

J.Dambis: Ja redzams, ka ēkai var mainīt apjomu, radot risinājumu, kas ir iederīgs vidē, būtu jāprecizē vai no jauna jānosaka ēkas kultūrvēsturiskā vērtība. Ja vērtējumā vairs nebūs apjoms kā saglabājamā vērtība, tad tas būtu pamatojums mainīt apjomu. Konkrēto risinājuma projektu izskatīt institūcijās un nepieciešamības gadījumā atkārtoti padomē.

Padome konstatē, ka lai turpinātu jautājuma izskatīšanu, nepieciešams veikt jaunu ēkas kultūrvēsturisko novērtējumu un aicina iesniedzēju vērsties NKMP veikt ēkas atkārtotu kultūrvēsturiskās vērtības līmeņa novērtējumu.

Jautājums izskatīts kā konsultatīvs, balsojums netiek veikts.

**4.**

**Dzīvojamās mājas rekonstukcijas izmaiņu projekts Dzirnavu ielā 29, Rīgā;**

**Iesniedzējs: Ilze Krūskopa Kaleine, SIA “GRAFX”**

I.Krūzkopa-Kaleine informē par iesniegumu. Objektam nomainījies īpašnieks, kurš vēlas īstenot citu risinājumu, nekā tas ir saskānots. Jaunais risinājums paredz palielinātu apjomu, kā arī izmaiņas arhitektoniskajā formā un fasāžu risinājumā. NKMP noraidījusi risinājumu, pamatojoties, ka priekšlikums neiederas Dzirnavu ielas mazstāvu koka apbūvē, aicinot atgriezties pie sākotnējā saskaņotā risinājuma.

Ēka šobrīd ir pamesta un neizmantojama pēc ugunsgrēka. Pagalma pusē tiek veidota piebūve un jumta slīpums, tomēr ielas fasādē koka apjoms tiek saglabāts.

D.Pavlovs, pasūtītāja pārstāvis informē par projektu.

M.Levina informē par projektu. Ēka novērtēta kā kultūrvēsturiski vērtīga. 2014. gadā NKMP tika saskaņots pārbūves projekts pēc tā izskatīšanas Padomē. Šobrīd iesniegts jauns, pārveidots projekta risinājums, kuru NKMP noraidījusi.

D.Pavlovs, pasūtītāja pārstāvis informē, ka pārbūves rezultātā ēkā tiek saglabāts pirmais un otrais stāvs, cokola stāvs, kā arī fasādes risinājums, dodot iespēju izmantot to jaunai dzīvei. Risinājums izstrādāts, lai tas būtu ekonomiski pamatots.

J.Dambis: Rīgas vēsturiskais centrs ir iekļauts UNESCO Pasaules Mantojuma sarakstā un ēka ir šī pieminekļa sastāvdaļa. Lai precizētu, kas veido vērtības, atbilstoši Rīgas vēsturiskā centra saglabāšanas un aizsardzības likumam un MK noteikumiem nr. 127, notiek katras ēkas izvērtēšana. Šāda procedūra ir veikta un ēka noteikta kā kultūrvēsturiski vērtīga, tiesiski apliecinot to kā pieminekļa sastāvdaļu. Ēkas aizsardzības statuss ir saglabājama ēka – apjoms, fasādes. Līdz ar to NKMP nevar saskaņot iesniegto pārveidojumu ieceri, kas ir pretrunā normatīvajiem aktiem.

A.Ancāne: NKMP nav saskaņojusi priekšlikumu, jo NKMP nevērtē tikai vienu konkrēto ēku, bet gan vērtē apbūves kontekstu, raksturu. Priekšlikums pārveido ēku veidā, kas nerespektē būves arhitektūru. Sākotnējā projektā risinājums bija iejūtīgāks pret esošo apjomu un fasādi. Neraksturīgās jumta izbūves jauc proporcijas esošajai ēkai, veidojot neiederīgu apjomu, kas nav raksturīgs ielas apbūvei.

V.Brūzis: ēka atrodas apbūves fragmentā, uz kuru attiecas konkrēti noteikumi par saglabājamām vērtībām un pārbūves iespējām, raksturīgi tieši šim fragmentam. Iesniegtajā priekšlikumā netiek respektēti apbūves fragmentu noteikumi, kas definēti Rīgas pilsētas apbūves noteikumos nr. 38. Līdz ar to, risinājums nav atbalstāms.

G.Princis: Pamatojoties uz ēkas tehnisko stāvokli un saglabāšanas iespējām, pasūtītājs var vērsties ar lūgumu veikt ēkas pārvērtēšanu, ņemot vērā jaunus apstākļus.

A.Kronbergs apkopo paustos viedokļus – kopumā iesniegtais risinājums neatbilst saglabāšanas labajai praksei, pārveidojumu rezultātā ēka tiek būtiski izmainīta, nesaglabājot to vērtības – struktūru, proporcijas. Risinājumā jāatrod veids kā jaunā intervence būtu respektējošāka attiecībā pret vēsturisko ēku.

J.Dambis: nepieciešams rast risinājumu, kas maksimāli iekļaujas kultūrvēsturiskajā vidē un kur apjoma izmaiņas nav tik ievērojamas un jūtamas. Pārveidojuma ietekme jāvērtē visa fragmenta kontekstā. Fragmenta nozīme ir saglabāt konkrētās vietas īpatnības un senatnīgumu, kas ir nostiprinātas teritorijas plānojumā ar īpašiem noteikumiem, līdz ar to izmaiņas saistītas arī ar plānojuma grozījumiem, kas ir sarežģīts process no tiesiskā viedokļa. Sākotnēji saskaņotais projekts jau bija kompromiss ar nopietnu apjoma palielinājumu.

I.Krūzkopa-Kaleine informē, ka ēkas apjoms netiek būtiski palielināts. Jaunais apjoms paredzēts tieši tajās robežās, kādās ir vēlāka laika piebūves, kuras plānots nojaukt. Ir veikta arī pilsētbūvnieciskā analīze, secinot, ka ēka atrodas uz robežas starp zemāku apbūvi un lielāka apjoma apbūvi. Līdz ar to apjoma palielināšana apbūves dziļumā ir iederīga arī pilsētvidē.

Jautājums tiek izskatīts kā konsultatīvs un balsojums netiek veikts.

**5.**

**Padome diskutē par arhitektūras ideju konkursu praksi**

Padome diskutē par arhitektūras ideju konkursu norisi, atbilstoši Rīgas vēsturiskā centra saglabāšanas un aizsardzības likumam.

Padome aicina pievērst uzmanību arhitektūras ideju konkursu organizēšanai Rīgas Vēsturiskajā Centrā, kuru galvenais mērķis ir iegūt arhitektūras idejas.

Konkursu pamatideja ir iegūt pēc iespējas labāku, pilsētvidē iederīgāku ēku. Konkursu nolūks ir nevis komandas atlase, bet ideju meklējumi.

Nedrīkst izvirzīt prasības, kas ierobežo radošu sacensību.

Padome aicina censties izvairīties no prakses, kad netiek realizēta uzvarējušā risinājuma ideja. Atsevišķos izņēmuma gadījumos iespējams realizēt citu konkursa priekšlikumu. Konkursa norisē kvalifikācijas prasības nedrīkst būt augstākas kā objekta specifika.

Sēdi slēdz plkst. 16:30

Sēdi vadīja: A.Kronbergs

Sēdē piedalījās: J.Asaris

 J.Dambis

 A.Ancāne

A.Lapiņš

B.Moļņika

V.Brūzis

I.Purmale

Sēdi protokolēja: A.Rupenheite